钦定古今图书集成/明伦汇编/闺媛典/第333卷 > 许迈妻孙氏
## 钦定古今图书集成/明伦汇编/闺媛典/第333卷 > 许迈妻孙氏

按《苏州府志》：“孙氏，散骑常侍宏女许迈妻。迈，句容人。
总角好道，立精舍于悬溜山，往来茅岭，惟朔望时节
归省。父母既终，乃遣孙氏还家，为书以谢绝之，书曰：
‘欲闻悬溜之响，山鸟之鸣，以为箫韶九成，不能胜也；
寓景青葱之下，栖息岩岫之室，以为殿堂广厦，不能
过也。情听所终，志绝于此，吾其长别离矣’。孙答书曰：
‘愚下不才，侍执巾栉，荣华福禄，相与共之，如何君子
笃其大义，轻见斥逐，若以此处遐旷，非妇人所便。昔
梁生陟岭，孟光是携；萧史登台，秦女不舍。卫氏修义，
夫妻同行。老莱逃名，伉俪俱逝。岂非古人嘉遁之举
者，许君乖离矣’！”迈以永和二年入临安西山，改名元，
字远游。后不知所终。